Neil Young

Neil Percival Young (* 12. November 1945 in Toronto, Ontario) is a kanadischa Rockmusika, dea mid da Band "Crazy Horse", owa a ois Solokinstla und mid fui andare Bands wia mid "David Crosby, Stephen Stills "und "Graham Nash" als "Crosby, Stills, Nash and Young (CSNY) "zam schpuid. Ea guid ois "Godfather of Grunge". Za seine pobuläastn Liadan kean "The Needle and the Damage Done", "Heart of Gold", "Cinnamon Girl", "Sugar Mountain", "Like a Hurricane", "Rockin’ in the Free World" und "Hey Hey, My My". An Neil Young sei Musikalaafboh hod 1966 mid da Band "Buffalo Springfield" ogfangd und dauad bis heid o.
Gschicht.
Neil Young is am 12. Novemba 1945 in Toronto ois Bua vo "Scott Young" und seina Frau "Rassy Ragland Young" afd Wäid kumma gwen. Sei Voda woa a Schbortschoanalisd und hod a Biacha gschriem. Da Neil hod ois gloana Bua merare schware Krankheitn kobt, Diabetes, Epilepsie und mid sex Joa a "Polioinfektion", de wo sei linke Köabahäiftn gschädigd hod. Saidäm hinkta a bissl. S Liadl "Helpless "ainnad an de Zeid"."
Ofang da 1960a Joa hoda in vaschine Musegruppm z "Winnipeg" gschpuid. Do hoda a bo Liadl afgnumma, 1963 de Single "Sultan/Aurora" mid da Band "The Squires" und 1966 mid de "Mynah Birds" (mid "Rick James") no a boo andare.
1966–1987.
1966 isa no Los Angeles zong und hod zam midm "Stephen Stills" de Band "Buffalo Springfield" grind. "Buffalo Springfield" hod boid a firande Roin in da Folk-Szene z Kalifoanien kod. Nom drittn Oibum "Last Time Around" is da Neil Young 1968 ausgschdieng, weis untaranand gschdrittn hom und hod Solo weida gmochd.
Sei easchds Solo-Oibum "(Neil Young) "hoda 1968 afgnumma und is no 1969 duach Noadamerika tuat. Glei dano is s easchde Oibum "Everybody Knows This Is Nowhere "mid" "seina Band "Crazy Horse "aussa kumma. Mid "Crosby, Stills" and "Nash", isa afn Woodstock-Festival afdren. Mid dene hoda no a zeidlang gschpuid und 1970 s eafoigreiche Oibum "Déjà Vu "und a Joa dano s Live-Oibum "4 Way Street "vaeffadlichd. Fia CSNY hoda in dea Zeid de Klassika "Helpless," "Country Girl" und den Brotestsong Ohio" "gschriem.
An Neil Young seine Oim san voum Stil hea, gmischd. Moi schpuida Folk und Country, no wexld a wida zan hoatn Rock. Fia sein unfowexlboan Giddansound hoda se a boo Effektgeräte säim zambaud. 1972 is s moast vokaffde Oibum "Harvest "afn Moakt kumma, a Joa schbada "Time Fades Away" - Country Melodian oglesd vo lange Giddanimbrowisationa. Nom Doud vo seim Roadie (Bruce Berry) und am Bandmitgliad vo Crazy Horse (Danny Whitten) is 1975 s Oibum "Tonight’s the Night" aussa kumma, fia vui Leid an Young sei Moastaweak. A Joa davoa is mim Oibum "On The Beach" ascho a soa diasdas Oibum vaeffadlichd woan, wos a ois Moastaweak guit. 1975 is no s Oibum "Zuma" vaeffadlichd woan, bekannt duach des Liad "Cortez the Killer."
"Comes A Time" vo 1978 hod wida den "Harvest"-Sound kobt. De 1970a Joa hom mim Oibum "Rust Never Sleeps "gend, des voum "Rolling Stone" zan "Oibum voum Joa "gwäid woan is.
1982 isa za Geffen Records gwexld, fia de hoda bis 1987 finf Oim afgnumma, "Trans", "Everybody’s Rockin’," "Old Ways" und 1986 "Landing On Water". S lezde Oibum fia Geffen Records woa "Life" – mid "Crazy Horse, "mid" Inca Queen" und "When Your Lonely Heart Breaks" a wida moi bessare Liadl. 
1988–1997.
Wida zruck ba seim oidn Läibl (Reprise) hoda 1988 midm Rhythm and Blues-Oibum "This Note’s For You", afn eafoigreichn Weg zruckgfundn. Ara Eafoigsoibum woa "Freedom" vo 1989.
Vui Musika und Gruppm homse an Neil Young zan Voabuid gnumma, u. a. "Sonic Youth". Schbada isa zan „"Godfather of Grunge"“ tiduliad woan und hod no s Oibum "Ragged Glory", wida mid Crazy Horse vaeffadlichd.
Gnauso hoat woas Nochfoigaoibum "Weld", a Live LP vogleichboa midm Lou Reed sei "Metal Machine Music Oibum".
1992 kummt "Harvest Moon", wida a ruigare Scheim, de ois Tei 2 da so gnenndn "Harvest- Trilogie" guit.In de gleiche Richdung gehd "Unplugged" (1993), mid dema gnau wia "Eric Clapton, Bob Dylan" und Nirvana "Unplugged at MTV" afdren is.
Da Kurt Cobain woa a groußa Voeara voum Neil Young und hod in seim Obschiadsbriaf, bevoa ase daschossn hod, de Zein „"It’s better to burn out than to fade away"“ voum Liad" My My Hey Hey "nei gschriem. Da Neil hod eam no im Oibum "Sleeps with angels" (1994) des gleichnamade Tidlliad gwidmed.
Fia s Oibum "Mirror Ball" vo 1995, hod se da Neil Young mid da Band "Pearl Jam" zamdo, a wuchdegs Rock - Epos des a fia jingare Leid indressand gwen is.
Im säim Joa hoda a bam Fuim "Dead Man" (Regie "Jim Jarmusch") an Soundtrack gliefad. Ofang 1996 is s gleichnamade Oibum dazua gfoigt.
1996 is wida a "Crazy-Horse"-Oibum dro "(Broken Arrow", 1996) und 1997 de Live-Scheim "Year of the Horse", wou Liadln vo de lezdn Joa draaf san. Zeidgleich is a da Fuim "Year Of The Horse" vo Jim Jarmusch aussa kumma, dea Konzeadafnama vo "Neil Young and Crazy Horse" zoagt.
1995 is da Neil Young in de Rock and Roll Hall of Fame afgnumma woan.
1999–2011.
1999 is s Oibum "Looking Forward", a CSNY Scheim fia de da Neil Liadln gschriem hod, de eigandle fias "Silver &amp; Gold" (2000) Oibum woan. Ara Scheim ausm säim Joa is s Live-Oibum "Road Rock Vol. I" , mid a 18-Minutn-Version voum Klassika "Cowgirl in the Sand" und a Adaption voum Dylan-Klassika "All Along The Watchtower" (ois Gastsängarin "Chrissie Hynde").
"Greendale a "Konzeptoibum, 2003 vaeffalichd, is af a Solo-Tour duach Airopa und a Crazy Horse-Tour duach Noadamerika komplett Live afgnumma gwen.
Im Aprui 2005 is da Neil Young wega an "Hirnaneurysma" bhandlt woan. No kuaz voa seina Oparation z "New York", is no s Oibum "Prairie Wind" im Septemba 2005 naus kumma. "Prairie Wind" woa des dridde Oibum aus da "Harvest"-Trilogie.
Im Mai 2006 hoda s Oibum "Living With War vaeffadlichd", des se im Folkrock-Stil gritisch mid da Irak-Bolitik da US-Regiarung ausanandasezt. Scho voahea hoda se mid dea Temadik gritisch befassd und am Konzeat "America: A Tribute To Heroes" teignumma. Af "Living With War" disdanziad ase endguide vo seim Angaschmo nom 11. September 2001. Des woa a da Kean vo da "Freedom of Speech "Tuanee, deda Neil Young zam mid seine oidn Weggfäadn "Crosby, Stills &amp; Nash" gmochd hod. De kontroveasn Reaktiona afs Oibum und afd Tuanee, san in seim Fuim "CSNY/Déjà Vu vo 2008", za dems ara Live-Oibum gibt, vooawad. "Living With War" woa oanasaits a badriodische Hommasch an de Oghöarign vo de amerikanischn Gfoina im Irakgriag, andrasaits a offane Griagseaklearung an George W. Bush: "„Let’s Impeach The President“".
Mit "Live At The Fillmore East", a Afnam mid Crazy Horse voum 6./7. Meaz 1970 z New York, hoda im Novemba 2006 de scho lang eawoate "Neil Young Archives Performance Series "eaeffned. S zwoate Oibum aus da säim Serie is s nei vaeffadliche Live-Oibum "Live at Massey Hall 1971".
Seid 2006 is da Neil Young a Träga voum "Order of Manitoba", da hexdn Auszeichnung da kanadischn Browinz "Manitoba".
2007 is s Oibum "Chrome Dreams II" mid seina "Electric Band "afn Moakt kumma, a Andenkn an des nia vaeffadlichde "Chrome Dreams", des in de 1970a Joa vaeffadlichd häd wean soin und heid grod no ois Bootleg zan hom is.
"Archives Volume I" vo 2009 isa Weakschau aus de Joa 1963–1972, an dera umara zwanzg Joa goawad hod. 2009 is no a andas Oibum gfoigt, "Fork in the Road" wida mid da "Electric Band". Des Konzeptoibum handlt voum Umbau vo seim "Lincoln Continental" za an Hübridelektrokraftfoazeig, s sognennde "Lincvolt-Projekt", des da Neil Young säim finanziad und vo dem aa ausfiale in seina Audobiografia schreibd.
2010 is s Oibum "Le Noise "kumma"," desa Solo eigschpuid hod. Fia de Single "Angry World" hoda an "Grammy" fian bestn Rock-Song griagt.
2011 kummt s Oibum "A Treasure" desa af seine 1985a Tuanee mid seina domoign Begleitband "The International Harvesters" afgnumma hod.
Ab 2011.
2011 hod da Neil Young an seina Audobiografia "Waging Heavy Peace "goawad, de no 2012 vaeffadlichd woan is.
2012 san de Oim "Americana" und "Psychedelic Pill" mid Crazy Horse aussa kumma. Af da "Americana" san ausschliasle amerikanische Folksongklassika wia "Oh Susannah", "Tom Dooley" oda an "Woody Guthries sei This Land Is Your Land" im düpischn Crazy Horse Stil eigschpuid.
Briwats.
Da Neil Young woa Ofang da 1970a Joa mid da Schauspuiarin "Carrie Snodgress" zam und hod mid ia an Buam mid Nama Zeke. 1978 hoda "Pegi Morton" gheirat, mit dea hoda aa an Buam (Ben, * 1978) und a Dochda (Amber Jean, * 1984). De zwoa Buam san an "infantiler Zerebralparese "grank woan"."
Mid seina Frau Pegi hoda 1986 de Schdiftung "Bridge School "grind, wou meafoch behindade Kinda a Ausbuidung griang kinna.Fia de Schdifdung find oamoi im Joa a Konzeat schdatt, wo a namhafde Kinstla wia "Bonnie Raitt", Bob Dylan, "Bruce Springsteen", "Tom Petty" und vui andare afdren san.
Nodema wega Säästörunga scho oi Afdridd osong hod miassn, hod se da Neil Young im Meaz 2005 in an New Yorker Granknhaus wega an potenziäi lemsgfäalichn Hirn-"Aneurysmas" eafoigreich oparian lossn.
Im Juni 2005 is sei Voda gschdoam, da Schrifstäia "Scott Young," im Ejda vo 87 Joa. Vo zwoa weidare Ehn hoda finf Dechda, "Astrid Young" is a Hoibschwesda voum Neil Young.
Neil Young hod a bo Brojekde za Vabessarung vo da Log da Uaeiwona z Noadamerika untastützd.
Fuime.
An de foigandn Fuima is da Neil Young ois Reschissöa (unta seim Bseudonüm "Bernard Shakey"), Autor, Darsteller, Broduzent bzw. Executive Producer oda Kameramo bedeiligd oda ea hoda Muse dazua gschriem.Dea hinta da Joareszoi ogeme Nama bzeichned an Reschissöa, wenns da Neil Young ned säim gwen is.